정조 1년
丁酉七月二十一日辰時。上御興政堂。大臣備局堂上。引見入侍時。領議政金尙喆。左議政鄭存謙。右議政徐命善。行知中樞府事具善復。行工曹判書具允鈺。行戶曹判書鄭弘淳。行吏曹判書李重祜。兵曹判書李徽之。江華留守李福源。刑曹判書張志恒。左承旨李亨逵。應敎李在學。記事官鄭東浚。事變假注書徐鼎修。記事官徐龍輔金勉柱。以次進伏訖。尙喆等曰。日間。聖體。若何。上曰。一樣矣。尙喆曰。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。昨日已諭於箚批。而箚中所引。太涉過當矣。尙喆曰。臣等實無一言半辭之仰補。而憲長疏中全篇語。無非詆斥臣等之不職。實難冒沒入來。而左右相視臣之去就同爲去就云。故不得不冒沒入來矣。存謙曰。領相之爲國事。前後。何如。而右相則坐席未煖。憲長詆斥之語。專歸於臣身矣。上曰。卿等之辭。太過矣。尙喆等曰。昨日特蒙貢馬之賜。不勝惶感矣。上曰。此是常例。何足稱乎。尙喆曰。慶尙左兵使金永綬狀啓。今秋。習操及營將巡點。依例擧行事。令廟堂稟旨分付爲請。右兵使李長燁狀啓。今秋習操及營將節制使巡點擧行一款。令廟堂稟旨分付。爲請矣。嶺南昨年旣經秋操。兩湖操鍊。亦命竝停。與營將巡點。一體姑停。各其官門。依例聚點之意。分付。何如。上曰。依爲之。出擧條尙喆曰。此江原監司金履素狀啓也。以各道內三鎭合操。依例設行事。爲請矣。本道纔經賑政。民事不可不念。秋操。何以爲之乎。上曰。一體停止。可也。尙喆曰。災傷覆審及校生考講。勸別武都試。係是應行者。依狀請擧行之意。分付。何如。上曰。依爲之。出擧條尙喆曰。此北兵使徐有大狀啓也。以爲團束軍兵操鍊及親騎衛都試。依例設行。而營屬軍兵合操。富寧以南各衛及防營軍兵。今秋巡操。依定式擧行事。令廟堂稟旨。分付矣。北邊詰戎之政。連年抛廢。實爲可悶。而纔經大賑。民命未蘇。御史別單。亦請停操。今秋各樣軍兵操鍊。竝姑停止。親騎衛都試。使之依例擧行。何如。上曰。依爲之。出擧條尙喆曰。此守禦使洪樂性狀啓也。以爲今秋合操。旣已停止。巡點何以爲之事。請令廟堂稟旨。分付矣。每當停操之時。巡點亦無擧行之例。一體停止之意。分付。何如。上曰。依爲之。出擧條尙喆曰。此全羅監司李普行狀啓也。備陳農糧不足之狀。仍請儲置軍作米外。各邑還穀留庫中。五分一加分事。請令廟堂稟旨。分付矣。秋序已屆。還分節晩。而道臣之若是狀請。可想其民間形勢之不得已也。五分一裁定。亦必有商量而然。何以爲之乎。上曰。卿等之意。何如。存謙曰。臣等。已有所商確。而道臣以民情之切急。旣有所參量陳情。似宜許施矣。命善曰。道臣旣陳民情。其數亦不甚多。許施恐宜矣。上曰。依爲之。出擧條尙喆曰。此江原監司金履素。畢賑狀啓也。各邑守令之褒賞分賑穀物之去來。俱是各有司擧行者。以考例稟處之意。分付該曹該廳。何如。上曰。依爲之。出擧條尙喆曰。日前江陵府使柳義養所啓。四條民瘼。有從長稟處之命矣。其一嶺西火蔘田者。以産蔘之地。蔘種漸稀。故丙午年罷戶蔘之規。創出火田之稅。貿蔘封進矣。其後連値屢歉。民散稅縮。峽民實難支保事也。其一續田元數四百四十二結之稅。以補蔘價。又以一百餘結之稅。屬於均廳。貿布以納。而勿論田之起陳。人之存亡。必先稅摠。故昔日十戶。今存一二戶。火蔘田中白徵者。三十餘結。給代權減。續田稅中。亦減三分之一事也。其一。江陵貢蔘。爲五十五兩。而土採漸稀。故廣貿他道。而近來蔘價高騰。元上下詳定錢五千四兩外。庚寅以後。添給二千三百五十四兩。而蔘商輩年年加索。生民之弊。罔有紀極。依庚寅節目。二十五兩以土採封進。其餘三十兩。移定京作貢事也。其一。本府春牟。爲一萬二千六百六十餘石。而一戶所受。爲五六石。每有峽民難支之患。依癸巳年耳麥作錢之例。變通減數事也。貢蔘之弊。方有道臣。未及覆奏狀聞。今於江陵一邑。其何以獨爲變通乎。其中火蔘田三十餘結之白徵者權減。續田稅三分一減給事。其爲民弊。實是關東諸邑之通患。勢難輕議。而旣係民瘼。令道臣論理狀聞後稟處。至於牟還作錢事。旣有耳牟發賣之例。此亦令道臣酌量其數。使之一體狀論之意。分付。何如。上曰。依爲之。出擧條尙喆曰。此北道監賑御史申應顯別單也。內寺奴身貢。丙申條折半。已有特敎減給。丙申條田稅。又命蕩減。今秋習操。因帥臣狀聞。亦有停止之令。更無可以覆奏者。至於各邑詳定。勿爲句管於京司。年終修報於監營。更爲定式之請。當初廟堂之往復本道。講成節目者。蓋欲使吏無容奸之路。民無疊徵之弊。而今御史所論。則以爲每年種種雜役。不以庫中財力用下。反有收斂云者。事極萬萬驚怪。雖以作銀一事言之。原節目中。旣令從市直擧行。故以幾同布。作幾兩銀之成冊。自本道例報備局。則添價斂民之說。亦極駭訝。其間曲折。分付道臣。詳査狀聞後稟處。其中鏡城鍾城兩邑軍餉之依前使本邑糶糴之請。昨年以鏡城府倉色庫之許多逋欠。因北兵使狀聞。自兵營句管事。下詢諸臣。已有處分。到今還屬本邑。不但朝令之顚倒諸道軍餉之在營下者。亦多兵使主管之處。本營行營之餉穀糶糴。北兵使獨不可主之乎。若其營屬與褊裨。憑藉作弊貽害窮民者。聖敎中。身爲主閫之臣。慢不省察。莫之禁焉。則將焉用帥臣爲哉。至有此後評事。各別檢察之敎。誠至當矣。以此出擧條。預爲嚴飭於帥臣及評事。何如。上曰。依爲之。出擧條尙喆曰。因御史申應顯所奏。北民之受食嶺南租穀。代捧與否。有後次對稟處之命矣。北關之田多畓少。誠如御史所論。有不可膠守常例。三分一。以本色租準捧。其餘以相當精實穀。依準折代捧之意。分付。何如。上曰。依爲之。出擧條尙喆曰。北關監賑御史申應顯所啓。以爲北關舊還。若折半徵捧於今年。則民勢之蕩竭。又無異於今春。稍實邑舊還。勿以折半。分數徵捧。而之次尤甚。以次從輕。以紓民力事爲辭矣。大賑後民力。不可不恤。姑待道臣分等狀聞。稟處。何如。上曰。依爲之。出擧條命善曰。監賑御史書啓中。有未妥者。會寧府使鄭與曾。病未監賑。故以其子傳令軍官。替行其父之事云。一邑賑政。何等嚴重。而使其子因便替行。事未前有。已涉駭異。且設有是事。豈可上煩於奏御文字乎。其在事體。尤甚未安。監賑御史申應顯。從重推考。何如。上曰。依爲之。出擧條尙喆曰。貢市堂上行都承旨洪國榮。多兼劇務。今姑減下。且有未差之代。兼中樞府事蔡濟恭。行戶曹判書鄭弘淳差下。使之察任。何如。上曰。依爲之。出擧條尙喆曰。潦後又當濬川。而不可無主管之人。前堂上具善復還差。使之着意擧行。何如。上曰。依爲之。出擧條尙喆曰。開城留守兪彦鎬之情理。旣蒙聖上之俯察。而從便往來。纔有前江留金鍾秀援例許覲之命。今亦以此意。出擧條。分付。何如。上曰。依爲之。出擧條尙喆曰。廣州補關庫變通事。以軫恤保障之聖意。曾有更爲稟處之命矣。詳聞府尹鄭一祥之言。則必得耗米四百石。然後一府積痼之弊庶有蘇捄之望云。此當就耗條中。量宜區劃者。分付守禦使。從長磨鍊。使之稟處。何如。上曰。依爲之。出擧條尙喆曰。日前郊外動駕時。雖曰。新經潦雨。大峴前路。猶有未盡修治處。事體誠甚未安。京兆當該堂上。從重推考。當部官員拿處。何如。上曰。旣有從略治道之敎堂卽推考。可也。出擧條亨逵曰。莫重判付啓字。不能精踏。至於爻周改踏。當該中官。推考。何如。上曰。依爲之。出擧條上謂尙喆等曰。日前金守默處分。何如。尙喆曰。守默之罪。罪固罔赦。而與信一論之。則差有異矣。昨見傳敎下者。不勝欽仰之至矣。上曰。守默之濫用刑杖以三寸松椽木不鍊木之杖。一時擅殺母子兄弟三人。實非常性之人所可忍爲。而旣施累次之刑。且與信一有異。故生出獄門。於渠實是寬典矣。命善曰。刑杖之濫用。三人之擅殺實是罔赦之罪。而昨見傳敎下者。不勝欽仰矣。上曰。北伯之事事顚錯。誠可悶矣。以茂山府使事言之。累萬石腐穀。篩下斗量。至於革弊。可謂守令之最。而反以倉奸爲目。已非詳核之事。而若以流來之弊言之。則此不過前官不職之失。何必歸罪於時府使乎。且御史書啓旣如此。則監司必無不知之理。而尙不請罪。其前官亦可怪矣。雖以巡宣言之。輒稱身病。中途輟歸云。此亦可謂觀風乎。事事不職。矇不覺察。在所難免矣。尙喆曰。北伯事。已多顚錯之失。而御史之上來已久。尙不修啓。亦甚怪矣。上謂重祜曰。御史別單。則趙心泰李東曄治蹟相將云。而吏曹褒啓。則以趙心泰爲首褒。何以定次乎。重祜曰。見御史別單。則趙心泰治蹟。似爲第一。故以首褒回啓矣。上曰。北道監賑御史。入侍。賤臣承命而出。與監賑御史申應顯。偕入進伏。上曰。北道守令治蹟。誰當爲首褒乎。應顯曰。李東曄趙心泰二人治蹟。別無高下。而李東曄。當爲首褒矣。上曰。邊將中。誰爲第一乎。應顯曰。訓戎僉使鄭禹璧。當爲第一矣。上曰。廢茂山萬戶趙德寬之歸。其眷屬賣其所騎。以活流民。能盡救濟之方云。良可嘉矣。尙喆曰。以至殘之邊地。能體憂恤之聖意。如是救濟云。誠爲奇特矣。上命御史先退。上曰。京試官。入侍。賤臣承命而出。與校理南鶴聞鄭志儉。修撰沈有鎭。偕入進伏。上曰。爾等。何間發行乎。鶴聞等對曰。試日漸迫。當於一兩日內下往矣。上曰。考試之能否。惟在於試官。而但去其太甚而已。何必峻考乎。尙喆曰。至如北道。則實難充數云矣。上曰。勿拘額數。只拔尤者。勿爲强充元額。可也。仍命京試官先退。弘淳曰。今夏經潦之後。闕內諸處。漸多頹敗。不可不隨毁隨補矣。上曰。役事漸至浩煩。良可悶矣。至如不得已修補處。則略略修補。可也。徽之曰。日前以寫字官事。有査覈之下敎矣。使之査覈。則其時自政院題名招來。故其中無能書者云矣。上曰。近來寫字官。亦不成樣。蓋由於提調不能激勸之致也。且其書體。不過唐體。或洪武正韻體。此後則各別申飭。而以正實之體書習。可也。仍命次對先退。上命書傳敎曰。禮房承旨。馳詣大報壇。奉審及壇上壇外。各庫奉審後。中官部將以下。摘奸以來。仍命退。承史以次退出。